Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З  А  К  О  Н

за изменение и допълнение на закона за дейностите 
по предоставяне на услуги

(Обн., ДВ, бр. 15 от 2010 г.; изм. и доп., бр. 83 от 2013 г., бр. 14 от 
2015 г., бр. 97 от 2016 г. и бр. 21 от 2018 г.) 

§ 1. В Чл. 23, ал. 1 се създава т. 4:
„4. обща информация във връзка с прилагането на Регламент (ЕС) 2018/302 на Европейския парламент и на Съвета от 28 февруари 2018 г. за преодоляване на необоснованото блокиране на географски принцип и на други форми на дискриминация въз основа на националността, местопребиваването или мястото на установяване на клиентите в рамките на вътрешния пазар и за изменение на регламенти (ЕО) № 2006/2004 и 
(ЕС) 2017/2394 и Директива 2009/22/ЕО (ОВ, L 60/1 от 2 март 2018 г.), наричан по-нататък „Регламент (EC) 2018/302”.”
§ 2. Създава се чл. 23а:
„Чл. 23а. Единното звено за контакт и Европейският потребителски център към Комисията за защита на потребителите оказват практическо съдействие и помощ на получателите на услуги във връзка с информацията по чл. 23, ал. 1.”
§ 3. В чл. 24 ал. 5 и 6 се отменят.
§ 4. В Глава пета се създава раздел IV с чл. 29а и 29б:
„Раздел IV 
Защита от дискриминация
Чл. 29а. (1) Доставчиците на услуги не могат да дискриминират пряко или непряко получателя на услугата по причини, свързани с гражданство, местопребиваване или място на установяване. 
(2) Общите условия за достъп, които са определени, прилагани и предоставени на разположение на широката общественост от доставчиците на услуги, не могат да съдържат дискриминационни разпоредби, свързани с гражданството, местопребиваването или мястото на установяване на получателя на услугата.
(3) Доставчиците на услуги, които са търговци по смисъла на чл. 2, 
т. 18 от Регламент (ЕС) 2018/302, не могат да блокират на географски принцип или да прилагат други форми на дискриминация в нарушение на Регламент (ЕС) 2018/302.   
(4) Забраните по ал. 2 и 3 не изключват възможността да се прилагат различни условия за достъп, когато те са пряко оправдани от обективни критерии.
Чл. 29б. (1) Доставчиците на услуги и търговците по смисъла на чл. 2, т. 18 от Регламент (ЕС) 2018/302 носят отговорност за нарушения по чл. 29а и по чл. 3, 4 и 5 от Регламент (ЕС) 2018/302 по реда на Гражданския процесуален кодекс.
(2) В случаите, когато получателят на услуги е потребител по смисъла на чл. 2, т. 12 от Регламент (ЕС) 2018/302, лицата по ал. 1 подлежат на контрол по реда на Закона за защита на потребителите.” 

Заключителни разпоредби

§ 5. В Закона за защита на потребителите (обн., ДВ, бр. 99 от 
2005 г.; изм. и доп., бр. 30, 51, 53, 59, 105 и 108 от 2006 г., бр. 31, 41, 59 и 64 от 2007 г., бр. 36 и 102 от 2008 г., бр. 23, 42 и 82 от 2009 г., бр. 15, 18 и 97 от 2010 г., бр. 18 от 2011 г., бр. 38 и 56 от 2012 г., бр. 15, 27 и 30 от 2013 г., бр. 61 от 2014 г., бр. 14, 57, 60 и 102 от 2015 г., бр. 59 и 74 от 2016 г., бр. 8, 58 и 103 от 2017 г., бр. 7, 20 и 37 от 2018 г. и бр. 17 от 2019 г.) се правят следните допълнения:
1. Създава се чл. 129а:
„Чл. 129а. Европейският потребителски център към Комисията за защита на потребителите оказва съдействие на потребителите в случай на спор между потребител и търговец, възникнал от прилагане на разпоредбите на Регламент (ЕС) 2018/302 на Европейския парламент и на Съвета от 28 февруари 2018 г. за преодоляване на необоснованото блокиране на географски принцип и на други форми на дискриминация въз основа на националността, местопребиваването или мястото на установяване на клиентите в рамките на вътрешния пазар и за изменение на регламенти (ЕО) № 2006/2004 и (ЕС) 2017/2394 и Директива 2009/22/ЕО (ОВ, L60/1 от 2 март 2018 г.), наричан по-нататък „Регламент (EC) 2018/302”.”
2. В чл. 186, ал. 2 се създава т. 12:
„12. Регламент (ЕС) 2018/302.“
3. В чл. 191 се създава ал. 7:
„(7) Комисията за защита на потребителите осъществява контрол за спазване на изискванията на Регламент (ЕС) 2018/302 в случаите, когато клиентът е потребител по смисъла на чл. 2, т. 12 от същия регламент.“
4. Създава се чл. 225г:
„Чл. 225г. (1) На търговец по смисъла на Регламент (ЕС) 2018/302, който не спази изискванията на чл. 3, 4 и 5 от регламента в случаите, когато клиентът е потребител по смисъла на чл. 2, т. 12 от същия регламент, се налага глоба от 500 до 3000 лв., а на едноличните търговци и юридическите лица - имуществена санкция в размер от 1000 до 5000 лв. за всеки отделен случай.
(2) При повторно нарушение по ал. 1 глобата е в размер от 1000 до 6000 лв., а имуществената санкция е в размер от 2000 до 10 000 лв.”
§ 6. Законът влиза в сила от датата на обнародването му 
в „Държавен вестник”.

Законът е приет от 44-ото Народно събрание на …………………… 2019 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Цвета Караянчева)

М  О  Т  И  В  И

към проекта на Закон за изменение и допълнение на Закона за дейностите по предоставяне на услуги 

Проектът на Закон за изменение и допълнение на Закона за дейностите по предоставяне на услуги (ЗИД на ЗДПУ) има за цел да осигури прилагането на разпоредбите на Регламент (ЕС) 2018/302 за преодоляване на необоснованото блокиране на географски принцип и на други форми на дискриминация въз основа на националността, местопребиваването или мястото на установяване на клиентите в рамките на вътрешния пазар и за изменение на Регламенти (ЕО) № 2006/2004 и (ЕС) 2017/2394 и Директива 2009/22/ЕО (Регламент (ЕС) 2018/302).
Приетият през 2018 г. Регламент (ЕС) 2018/302 е насочен към преодоляване на търговски практики, които необосновано дискриминират на географски принцип клиентите и потребителите в рамките на европейския пазар. Регламентът цели да осигури повече възможности на потребителите при закупуването на стоки и услуги от търговци, намиращи се в друга държава - членка на Европейския съюз, като гарантира, че всички клиенти от Европейския съюз ще имат същия достъп до оферти, цени и условия на продажби както гражданите и местните лица на държавата членка, в която е установен търговецът.
С разпоредбите на регламента се забраняват търговски практики, които дискриминират потребителите въз основа на тяхното гражданство, място на пребиваване или място на установяване, като например блокиране или ограничаване на достъпа до онлайн интерфейса на търговеца, прилагане на различни общи условия и цени, отказ на доставки, отказ за приемане на платежни средства от друга държава и др. Регламентът обхваща предотвратяването на случаите на дискриминация във взаимоотношенията търговец-потребител и във взаимоотношенията търговец-предприятие, когато предприятието е краен потребител, и се прилага само когато сделките имат трансграничен елемент. 
Регламентът е пряко приложим, но държавите членки следва да определят един или повече правоприлагащи органи и органи, които да оказват практическо съдействие на потребителите.

Във връзка с това се предлагат изменения в Закона за дейностите по предоставяне на услуги (ЗДПУ), които предвиждат създаване на самостоятелен Раздел IV „Защита от дискриминация“ в Глава пета от закона (§ 4 от ЗИД на ЗДПУ), където са разписани основните текстове, свързани с обща забрана за дискриминация на получателите на услуги по причини, свързани с тяхното гражданство, местопребиваване или място на установяване, включително чрез дискриминационни разпоредби в общите условия за достъп, когато няма обективни причини, обосноваващи подобни разпоредби, и забрана за блокиране на географски принцип в нарушение на Регламент (ЕС) 2018/302. С § 3 от законопроекта е предвидено заличаването на ал. 5 и 6 в чл. 24, съдържащи разпоредби, отнасящи се до забраната за дискриминация, които преминават в новия раздел. 
Европейският потребителски център към Комисията за защита на потребителите и  Единното звено за контакт са определени за органи, които ще оказват практическо съдействие и помощ на получателите на стоки и услуги във връзка с общата информация, необходима за прилагането на Регламент (ЕС) 2018/302 (§ 2 от ЗИД на ЗДПУ).
Законопроектът урежда последиците от неизпълнението на задълженията по регламента, като нов чл. 29б предвижда всички засегнати лица, които са обект на дискриминация, да имат право на съдебна защита по общия ред, предвиден в Гражданския процесуален кодекс, а в случаите, когато получателят на услуги е потребител по смисъла на чл. 2, т. 12 от Регламент (ЕС) 2018/302, търговците ще подлежат на контрол по реда на Закона за защита на потребителите.   
Със заключителните разпоредби към ЗИД на ЗДПУ се правят изменения в Закона за защита на потребителите (§ 5 от проекта на ЗИД на ЗДПУ), които предвиждат Комисията за защита на потребителите да осъществява контрол за спазване на изискванията на Регламент (ЕС) 2018/302 в случаите, когато клиентът е потребител по смисъла на чл. 2, т. 12 от регламента.
С § 5, т. 4 е определен размерът на глобите (за физическите лица) и имуществените санкции (за едноличните търговци и юридическите лица) при неизпълнение от страна на търговците на разпоредбите на Регламент (EC) 2018/302, включително при извършването на повторно нарушение.

Изпълнението на разпоредбите на Регламент (EC) 2018/302 е предвидено да се осъществява от вече съществуващи структури и в този смисъл предложените в законодателната инициатива изменения и допълнения няма да доведат до допълнителни разходи за държавния бюджет.
С приемането на проекта на Закон за изменение и допълнение на Закона за дейностите по предоставяне на услуги ще се осигури необходимата правна рамка на национално ниво, свързана с прилагането на разпоредбите на Регламент (ЕС) 2018/302.

МИНИСТЪР-ПРЕДСЕДАТЕЛ:

(Бойко Борисов)

Р е п у б л и к а   б ъ л г а р и я
МИНИСТЕРСКИ СЪВЕТ

№……….………………….		
……………………. 2019 г.	
ДО

ПРЕДСЕДАТЕЛЯ НА НАРОДНОТО СЪБРАНИЕ

г-жа ЦВЕТА КАРАЯНЧЕВА

УВАЖАЕМА ГОСПОЖО КАРАЯНЧЕВА,

На основание чл. 87, ал. 1 от Конституцията на Република България изпращам Ви одобрения с Решение ................... на Министерския съвет от 2019 г. проект на Закон за изменение и допълнение на Закона за дейностите по предоставяне на услуги.

Приложения: 
1. Мотиви към проекта на Закон за изменение и допълнение на Закона за дейностите по предоставяне на услуги.
2. Частична предварителна оценка на въздействието.
3. Справка от Министерството на правосъдието за съответствие с Конвенцията за защита на правата на човека и основните свободи и с практиката на Европейския съд по правата на човека.
4. Справка за постъпилите предложения от обществените консултации.

МИНИСТЪР-ПРЕДСЕДАТЕЛ:

  (Бойко Борисов)